ถนนฉางอาน

ถนนฉางอาน , แปลตรงตัวว่า "ถนนสันติภาพนิรันดร์ " เป็นถนนหลักสายหนึ่งในปักกิ่ง ประเทศจีน
ฉางอาน  ยังเป็นชื่อเก่าของซีอานซึ่งเคยเป็นเมืองหลวงของจีนในสมัยราชวงศ์ฮั่นตะวันตก ราชวงศ์ถัง และยุคสมัยอื่น ๆ ถนนสายนี้ยังเคยถูกเรียกขานว่า ฉือหลี่ฉางเจีย  หมายถึงถนนสิบลี้, ถนนหมายเลข 1 ของจีน และ ถนนหมายเลข 1 แห่งแดนศักดิ์สิทธิ์ "ถนนฉางอาน" มักถูกใช้เป็นสัมพจนัยแทนรัฐบาลในปักกิ่ง คล้ายกับการใช้ "เดอะเบลต์เวย์" (the Beltway) เพื่ออ้างถึงรัฐบาลกลางสหรัฐ
ถนนฉางอานเริ่มต้นจากย่านตงตานทางทิศตะวันออกและสิ้นสุดที่ย่านซีตานทางทิศตะวันตก ประตูเทียนอันและจัตุรัสเทียนอันเหมินตั้งอยู่ทางทิศเหนือและใต้ของศูนย์กลางถนนตามลำดับ ถนนสายนี้ประกอบด้วยสองส่วนคือ ถนนฉางอานตะวันตกและถนนฉางอานตะวันออก ส่วนขยายของถนนทอดยาวจากตะวันออกไปตะวันตกโดยมีจัตุรัสเทียนอันเหมินเป็นศูนย์กลาง ทอดยาวไปทางทิศตะวันตกถึงพื้นที่โฉ่วกัง แม่น้ำหย่งติ้ง และภูเขาตะวันตก และทอดยาวไปทางทิศตะวันออกถึงศูนย์กลางย่อยเมืองปักกิ่ง คลองใหญ่ และแม่น้ำเฉาไป่ ส่วนพื้นที่ใจกลางของถนนฉางอานและส่วนขยายอยู่ระหว่างสะพานกั๋วเม่าของถนนวงแหวนรอบที่สามฝั่งตะวันออกและสะพานซินซิงของถนนวงแหวนรอบที่สามฝั่งตะวันตก (รวมถึงพื้นที่เทียนอันเหมิน)
ประวัติศาสตร์.
ถนนฉางอานตะวันออกและตะวันตกถูกสร้างขึ้นเป็นส่วนหนึ่งของนครจักรพรรดิปักกิ่ง เดิมทีถนนฉางอานตะวันออกทอดยาวจากประตูฉางอานซ้าย (ฝั่งตะวันออกของจัตุรัสหน้าประตูเทียนอันเหมิน) ไปยังประตูตงตาน และถนนฉางอานตะวันตกเดิมทอดยาวจากประตูฉางอานขวา (ฝั่งตะวันตกของจัตุรัสเดียวกัน) ไปยังประตูซีตาน ถนนทางฝั่งเหนือของจัตุรัสซึ่งอยู่ระหว่างประตูฉางอานทั้งสองกลายเป็นถนนหลัง ค.ศ. 1912 และถูกตั้งชื่อว่า "ถนนจงชาน" เพื่อเป็นเกียรติแกซุน ยัตเซ็น ใน ค.ศ. 1940 กำแพงเมืองชั้นในถูกเจาะทะลุที่เจี้ยนกั๋วเหมินและฟู่ซิงเหมินตามลำดับ ซึ่งอยู่ทางทิศตะวันออกและตะวันตกสุดของถนนฉางอานตะวันออกและตะวันตก ถนนที่ทอดยาวจากปลายถนนฉางอานทั้งสองสายนี้ถูกขยายให้กลายเป็นถนนเจี้ยนกั๋วเหมินในและนอก และถนนฟู่ซิงเหมินในและนอก ดังนั้นถนนฉางอานทั้งสองสายจึงกลายเป็นส่วนหนึ่งของถนนสายหลักที่เข้าออกเมืองชั้นใน ปัจจุบันถือเป็นถนนฉางอานที่ "ขยายออกไป" ประตูฉางอานทั้งสองถูกรื้อถอนใน ค.ศ. 1952 เพื่อขยายจัตุรัสเทียนอันเหมิน หลังจากนั้นถนนฉางอานทั้งสองสายและถนนจงชานก็ถูกรวมเข้าด้วยกัน กลายเป็น "ถนนฉางอาน" สายเดียว
ใน ค.ศ. 2009 ถนนสายนี้ถูกขยายเป็น 10 ช่อง ในฐานะส่วนหนึ่งของการฉลองครบรอบ 60 ปีการก่อตั้งสาธารณรัฐประชาชนจีน
ความสำคัญ.
ถนนฉางอานเป็นถนนที่อยู่ตรงหน้าประตูเทียนอันเหมินและอยู่ทางทิศเหนือของจัตุรัสเทียนอันเหมิน ด้วยทำเลที่ตั้ง ถนนฉางอานจึงเกี่ยวข้องกับเหตุการณ์สำคัญหลายอย่างในประวัติศาสตร์จีน เช่น การประท้วงและการสังหารหมู่ที่จัตุรัสเทียนอันเหมิน ค.ศ. 1989 (รวมถึงการเผชิญหน้าอันโด่งดังของแทงค์แมน) ขบวนการ 4 พฤษภาคม และขบวนแห่ศพของโจว เอินไหล ในระหว่างการเฉลิมฉลองที่สำคัญในสาธารณรัฐประชาชนจีน จะมีการเดินสวนสนามของกองทัพบนถนนฉางอาน โดยขบวนจะเคลื่อนจากทิศตะวันออกไปทิศตะวันตกตามถนน ผ่านหน้าประตูเทียนอันเหมิน ด้วยเหตุนี้ พื้นผิวถนนจึงถูกสร้างด้วยคอนกรีตเสริมเหล็ก เพื่อป้องกันไม่ให้รถถังและยานพาหนะหนักอื่น ๆ สร้างความเสียหายต่อพื้นผิวถนน
สถานที่ที่ตั้งอยู่ตามแนวถนนฉางอานและใกล้กับจัตุรัสเทียนอันเหมิน ได้แก่ มหาศาลาประชาชน จงหนานไห่ และอาคารของรัฐบาลกลาง พิพิธภัณฑสถานแห่งชาติจีน โรงละครแห่งชาติ หวังฝูจิ่ง โถงคอนเสิร์ตปักกิ่ง สำนักงานใหญ่ธนาคารกลางจีน (ธนาคารประชาชนจีน) และวังวัฒนธรรมชาติพันธุ์ก็ตั้งอยู่บนถนนฉางอาน ทั้งสถานีรถไฟปักกิ่งและสถานีรถไฟปักกิ่งตะวันตกต่างก็ตั้งอยู่ใกล้ถนนฉางอาน รถไฟใต้ดินปักกิ่ง สาย 1 วิ่งอยู่ใต้ถนนฉางอาน
ด้วยเป็นสถานที่ที่มีความอ่อนไหว ถนนฉางอานจึงมีกฎระเบียบพิเศษบังคับใช้ ตัวอย่างเช่น รถบรรทุกและรถขนส่งสินค้าถูกห้ามวิ่งทั้งกลางวันและกลางคืน และไม่อนุญาตให้มีการโฆษณาเชิงพาณิชย์บนถนนสายนี้
ส่วนต่าง ๆ.
"หมายเหตุ: บทความนี้ถือว่าถนนฉางอานเป็นถนนสายหลักที่ตัดผ่านจากถนนวงแหวนรอบที่ 5 ฝั่งตะวันตกไปจนถึงถนนวงแหวนรอบที่ 5 ฝั่งตะวันออก ซึ่งเป็นขอบเขตเมืองปักกิ่งในวงกว้าง"
<templatestyles src="Div col/styles.css"/>